SET ปิดลบ 9 จุดตามตปท. เซ่นแรงขายหุ้นพลังงานก่อนประชุม “โอเปก-รัสเซีย” พรุ่งนี้!
SET ปิดลบ 9 จุดตามตปท. เซ่นแรงขายหุ้นพลังงานก่อนประชุม “โอเปก-รัสเซีย” พรุ่งนี้!
8 เม.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,205.77 จุด ลดลง 9.18 จุด หรือ 0.76% มูลค่าการซื้อขาย 92,816.33 ล้านบาท
10 หุ้นกดดัชนีวันนี้

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ปรับฐาน เป็นไปในทิศทางเดียวกับตลาดต่างประเทศ โดยตลาดหุ้นในภูมิภาคเอเชียส่วนใหญ่ติดลบราว 1% เช่นเดียวกับตลาดในยุโรปที่เทรดบ่ายนี้ต่างก็ติดลบราว 1-2% โดยตลาดบ้านเรารับแรงขายทำกำไรหลังจากที่ปรับขึ้นแรงวานนี้ นำดิ่งโดยหุ้นในกลุ่มพลังงาน เนื่องจากยังไม่มั่นว่าจะได้ข้อสรุปในการประชุมกลุ่มประเทศผู้ส่งออกน้ำมัน (โอเปก) และรัสเซียในวันพรุ่งนี้ ซึ่งจับตาประเด็นการลดกำลังการผลิต
อย่างไรก็ดี ตลาดฯยังมีโอกาสที่จะเทรดในระดับที่สูงกว่านี้ เพียงแต่การฟื้นตัวอาจจะจำกัดที่เฉพาะกลุ่ม ซึ่งก็มีโอกาสที่ดัชนีฯจะแกว่งแถว 1,250-1,300 จุดได้ และมีจุดเสี่ยงซื้อที่ 1,185 จุด โดยรอบนี้หุ้นที่ปรับตัวขึ้นเป็นหุ้นในกลุ่มสายการบิน, ท่องเที่ยว และพลังงาน ซึ่งเป็นการเล่นเพราะหุ้นยัง Laggard แต่จะต้องเล่นเก็งกำไรอย่างระมัดระวัง เนื่องจากคาดว่าผลประกอบการงวดไตรมาส 1/63 ออกมาจะชะลอตัว
สำหรับสถานการณ์การแพร่ระบาดไวรัสโควิด-19 ยังต้องติดตามดูต่อไป แม้ว่าจะไม่มีอะไรใหม่แล้ว เพราะมองว่าสถานการณ์คงจะถึงจุดพีคอยู่แถวนี้ ในส่วนของจำนวนผู้ติดเชื้อต่อวัน
ด้านแนวโน้มการลงทุนในวันพรุ่งนี้ (9 เม.ย.) นายกิจพณ กล่าวว่า ตลาดฯคงจะแกว่งสร้างฐาน หลังจากที่ได้สะท้อนปัจจัยบวกไปในระดับหนึ่งแล้ว พร้อมให้แนวรับ 1,185 จุด ส่วนแนวต้าน 1,220-1,245 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
BAM มูลค่าการซื้อขาย 7,587.25 ล้านบาท ปิดที่ 21.90 บาท ลดลง 1.90 บาท
GULF มูลค่าการซื้อขาย 7,142.31 ล้านบาท ปิดที่ 168.00 บาท เพิ่มขึ้น 6.00 บาท
PTT มูลค่าการซื้อขาย 6,256.15 ล้านบาท ปิดที่ 36.00 บาท ลดลง 2.25 บาท
ADVANC มูลค่าการซื้อขาย 4,573.67 ล้านบาท ปิดที่  187.50 บาท ลดลง 7.50 บาท
AOT มูลค่าการซื้อขาย 2,882.20 ล้านบาท ปิดที่ 56.75 บาท ลดลง 0.75 บาท
ตลาดหุ้นเอเชีย
